**New Orleans Saints** su profesionalni klub američkog nogometa iz New Orleansa u Louisiani. Trenutno se natječu u južnoj diviziji NFC konferencije NFL lige. Saintsi su osnovani 1967. godine, a najveći uspjeh im je osvajanje Super Bowla u sezoni 2009. Svoje domaće utakmice od 1975. igraju na stadionu Mercedes-Benz Superdome.

Povijest kluba
--------------

### Od 1967. do 1984.

Saintsi su prvu sezonu u povijesti odigrali 1967. u tadašnjoj Capitol diviziji istočne konferencije u kojoj su još bili Dallas Cowboysi, Philadelphia Eaglesi i Washington Redskinsi. Do ulaska klubova iza AFL-a u NFL 1970. Saintsi ne bilježe gotovo nikakve uspjehe. Tada liga mijenja raspored klubova po divizijama i Saintsi su smješteni u zapadnu diviziju NFC konferencije. Od 1975. domaće utakmice počinju igrati na stadionu Louisiana Superdome na kojem igraju još i danas (od 2011. stadion nosi ime Mercedes-Benz Superdome). Unatoč preseljenju u novu diviziju i na novi stadion, Saintsima predvođenima *quarterbackom* Archiejem Manningom do 1987. su najveći uspjesi tek dvije sezone sa 8 pobjeda u 16 utakmica (1979. i 1983. godine), što znači da prvih dvadeset godina postojanja ne dolaze nijednom do doigravanja. 

### Od 1985. do 2005.

Mercedes-Benz Superdome
Jim E. Mora postaje trener Saintsa 1985. i momčad se polako počinje dizati sa dna. Pod njim u prve dvije godine Saintsi pobjeđuju 5, odnosno 7 puta u sezoni, ali 1987. su već na 12 pobjeda u 15 utakmica. Mora je proglašen trenerom godine, a Saintsi predvođeni *linebackerima* Rickeyem Jacksonom i Samom Millsom po prvi puta povijesti ulaze u doigravanje. Međutim, tu ih odmah u prvoj utakmici pobjeđuju Minnesota Vikingsi sa 44:10. Od 1990. do 1992. Saintsi su u doigravanju svake sezone (1991. osvajaju i diviziju po prvi put u povijesti), ali u doigravanju nemaju sreće i svaki put ispadaju odmah nakon prve utakmice (izbacuju ih Chicago Bearsi, Atlanta Falconsi i Philadelphia Eaglesi). Nakon 3 doigravanja zaredom, momčad bilježi sve slabije rezultate i 1996. trener Mora odlazi iz kluba. 

Na njegovo mjesto 1997. dolazi legendarni trener Mike Ditka koji je Chicago Bearse doveo do osvajanja naslova u 1980-ima. Ditka vodi Saintse prve dvije sezone do samo šest pobjeda, a, unatoč tome, prije početka sezone 1999. čak najavljuje dolazak do Super Bowla. Međutim, Saintsi pobjeđuju samo tri puta cijele sezone i Ditka (koji je u svoje tri godine vođenja kluba na mjestu *quarterbacka* promijenio čak sedam igrača) dobiva otkaz.

Nakon njega momčad 2000. preuzima dotadašnji koordinator obrane Pittsburgh Steelersa Jim Haslett. Već u prvoj njegovoj sezoni Saintsi osvajaju diviziju (tek drugi put u povijesti), te čak bilježe i prvu pobjedu u doigravanju (protiv St. Louis Ramsa). Trener Haslett je proglašen za trenera godine, a Saintsi dolaze do divizijske runde doigravanja gdje ih pobjeđuju Minnesota Vikingsi 34:16. Predvođeni *quarterbackom* Aaronom Brooksom, *running backom* Deuceom McAllisterom i *wide receiverom* Joeom Hornom, Saintsi od 2001. do 2004. bilježe osrednje sezone bez doigravanja. 

Godine 2005. grad New Orleans je teško stradao od uragana Katrine i Saintsi su primorani sve svoje domaće utakmice igrati izvan grada. Igrali su ih na tri različita stadiona, u San Antoniju, Baton Rougeu i čak New Yorku. Saintsi uspijevaju pobijediti samo tri puta cijele sezone što vodi do otkaza treneru Haslettu.

### Era Seana Paytona i Drewa Breesa (od 2006. do danas)

Drew Brees
Stvari se za Saintse potpuno mijenjaju iduće 2006. godine. Za trenera je postavljen Sean Payton koji iz momčadi odmah otpušta gotovo polovicu igrača. Saintsi iz San Diega dovode *quarterbacka* Drewa Breesa, a na draftu uzimaju *running backa* Reggieja Busha i *wide receivera* Marquesa Colstona te se konačno vraćaju vraćaju nazad na svoj stadion. Dovođenje Breesa, Colstona i Busha se pokazuje kao pun pogodak i Saintsi te sezone osvajaju diviziju sa 11 pobjeda, a Payton je proglašen za trenera godine. U doigravanju prvo pobjeđuju Philadelphia Eaglese 27:24, ali gube u konferencijskom finalu od Chicago Bearsa 39:14.

Trener Saintsa Sean Payton
Za Saintse slijede dvije sezone bez doigravanja, ali 2009. im donosi najveći uspjeh u povijesti. Sezonu počinju sa 13 pobjeda zaredom i osiguravaju naslov prvaka divizije, ali gube posljednje tri utakmice. Unatoč tome, u doigravanju se vraćaju dobrim igrama i nadmoćno pobjeđuju Arizona Cardinalse koje predvodi *quarterback* Kurt Warner sa 45:14. U konferencijskom finalu Saintsi igraju protiv drugog legendarnog *quarterbacka*, Bretta Favreaa i njegovih Minnesota Vikingsa koje u tijesnoj utakmici pobjeđuju 31:28. U svom prvom Super Bowlu u povijesti igraju protiv pobjednika AFC-a Indianapolis Coltsa koje, unatoč zaostatku od 10:0 nakon prve četvrtine, na kraju pobjeđuju sa 31:17. Brees je proglašen za MVP-a Super Bowla, dotad najgledanijeg u povijesti.

Iduće dvije sezone su prilično uspješne za Saintse, oba puta su u doigravanju, a 2011. osvajaju i diviziju (po peti puta u svojoj povijesti) i Drew Brees je proglašen za najboljeg napadačkog igrača godine. Godinu 2012. je obilježio skandal u momčadi Saintsa, nazvan "Bountygate", kada su neki obrambeni igrači Saintsa bili optuženi za dijeljenje novca kao nagrade za ozlijeđivanje protivničkih igrača. Trener Payton je suspendiran za cijelu sezonu, zajedno sa nekoliko igrača. To se odrazilo i na rezultate momčadi na terenu, Saintsi pobjeđuju samo 7 puta u sezoni i izmiče im doigravanje. Payton se vraća 2013. i vodi momčad do drugog mjesta u diviziji i doigravanja gdje dolaze do divizijske runde kada ih pobjeđuju kasniji prvaci Seattle Seahawksi rezultatom 23:15.

Učinak po sezonama od 2002.
---------------------------

| Sezona | Divizija | Regularni dio sezone | Uspjeh u playoffu |
| --- | --- | --- | --- |
| Pobjede | Porazi | Neriješeno | Plasman |
| 2002. | NFC Jug | 9 | 7 | 0 | 3. |  |
| 2003. | NFC Jug | 8 | 8 | 0 | 2. |  |
| 2004. | NFC Jug | 8 | 8 | 0 | 2. |  |
| 2005. | NFC Jug | 3 | 13 | 0 | 4. |  |
| 2006. | NFC Jug | 10 | 6 | 0 | **1.** | došli do konferencijskog finala (poraženi od Chicago Bearsa 39:14) |
| 2007. | NFC Jug | 7 | 9 | 0 | 2. |  |
| 2008. | NFC Jug | 8 | 8 | 0 | 4. |  |
| 2009. | NFC Jug | 13 | 3 | 0 | **1.** | **osvojili Super Bowl XLIV (pobijedili Indianapolis Coltse 31:17)** |
| 2010. | NFC Jug | 11 | 5 | 0 | 2. | došli do wild-card runde (poraženi od Seattle Seahawksa 41:36) |
| 2011. | NFC Jug | 13 | 3 | 0 | **1.** | došli do divizijske runde (poraženi od San Francisco 49ersa 36:32) |
| 2012. | NFC Jug | 7 | 9 | 0 | 3. |  |
| 2013. | NFC Jug | 11 | 5 | 0 | 2. | došli do divizijske runde (poraženi od Seattle Seahawksa 23:15) |
|

Izvori
------

1. ↑  „Ditka Rides Again". chicagotribune.com. 26. siječnja 1997.. Pristupljeno 4. veljače 2014.
2. ↑  „Ditka dons dreads". sportsillustrated.cnn.com. 18. travnja 1999.. Arhivirano iz originala na datum 2014-02-22. Pristupljeno 4. veljače 2014.
3. ↑  „Saints fire Ditka, clean house after disastrous season". sportsillustrated.cnn.com. 6. siječnja 2000.. Arhivirano iz originala na datum 2014-02-22. Pristupljeno 4. veljače 2014.
4. ↑  „Haslett Wins Coach Of Year". cbsnews.com. 6. siječnja 2001.. Pristupljeno 4. veljače 2014.
5. ↑  „Saints' home games: 4 at LSU, 3 in Alamodome". espn.go.com. 12. rujna 2005.. Pristupljeno 4. veljače 2014.
6. ↑  „Sources: Saints hire Cowboys' Payton as head coach". espn.go.com. 18. siječnja 2006.. Pristupljeno 4. veljače 2014.
7. ↑  „Brees agrees to six-year deal with Saints". espn.go.com. 15. ožujka 2006.. Pristupljeno 4. veljače 2014.
8. ↑  „Super Bowl XLIV Most Watched Super Bowl of All Time". nielsen.com. 8. veljače 2010.. Arhivirano iz originala na datum 2014-03-12. Pristupljeno 4. veljače 2014.
9. ↑  „NFL hammers Saints for bounties". espn.go.com. 22. ožujka 2012.. Pristupljeno 4. veljače 2014.

| * p
* r
* u
National Football League (2015) |
| --- |
| AFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Buffalo Bills
Miami Dolphins
New England Patriots
New York Jets
 | 
Baltimore Ravens
Cincinnati Bengals
Cleveland Browns
Pittsburgh Steelers
 | 
Houston Texans
Indianapolis Colts
Jacksonville Jaguars
Tennessee Titans
 | 
Denver Broncos
Kansas City Chiefs
Oakland Raiders
Los Angeles Chargers
 |

 |

 |
| NFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Dallas Cowboys
New York Giants
Philadelphia Eagles
Washington Redskins
 | 
Chicago Bears
Detroit Lions
Green Bay Packers
Minnesota Vikings
 | 
Atlanta Falcons
Carolina Panthers
New Orleans Saints
Tampa Bay Buccaneers
 | 
Arizona Cardinals
Los Angeles Rams
San Francisco 49ers
Seattle Seahawks
 |

 |

 |